Brand breek uit in Salu-gebou in PretoriaArgieffoto van die kantoor van die meester van die hooggeregshof in Pretoria. (Foto: Facebook) ’n Brand het Maandagoggend in die kantoor van die meester van die hooggeregshof in Pretoria uitgebreek. ’n Voorlopige ondersoek dui daarop dat dié brand op die 17de vloer van die Salu-gebou weens ŉ elektriese fout ontstaan het. Die vlamme kon gelukkig vinnig geblus word en min skade is aan infrastruktuur aangerig. Die departement van justisie word wel nou genoop om sommige gebeurlikheidsmaatreëls in te stel. Steve Mahlangu, woordvoerder van die departement, sê lede van die publiek word intussen aangeraai om hul naaste landdroshof te besoek vir eise wat minder as R25 000 beloop en andersins by die meesterskantoor ingedien sou word. Dít mits daar geen testament aan die fondse gekoppel is nie. Alternatiewe reëlings sal getref word wat eise van meer as R250 000 betref. Dié reëlings sal gekommunikeer word sodra dit gefinaliseer is. Die departement sê hy sal onverpoos werk om te verseker dat dienste by die Salu-gebou so gou moontlik weer gelewer kan word. “Ons vra om verskoning vir enige ongerief wat lede van die publiek in hierdie tydperk ondervind. Die departement bly daartoe verbind om toegang tot geregtigheid aan almal te verskaf,” sê Mahlangu.